**Poziv za dostavljanje pisanih priloga u susret predstojećoj posjeti Crnoj Gori**

**od 8 – 16. septembra, 2021.**

Na poziv Vlade Crne Gore, [Specijalna izvjestiteljka Ujedinjenih nacija o prodaji i seksualnom iskorišćavanju djece, uključujući dječju prostituciju, dječju pornografiju i proizvodnju materijala o seksualnom zlostavljanju djece](http://www.ohchr.org/EN/Issues/Children/Pages/ChildrenIndex.aspx), Gđa Mama Fatima Singhateh, dolazi u zvaničnu posjetu Crnoj Gori od 8. do 16. septembra 2021.

Posjeta nekoj zemlji organizuje se nakon poziva vlade date zemlje i priprema se i sprovodi u tijesnoj saradnji sa državom, u duhu saradnje i dijaloga. Cilj takve posjete je da Specijalna izvjestiteljka stekne neposredan uvid u pitanja iz svoje nadležnosti, naročito mjera koje se preduzimaju u cilju podrške i zaštite ljudskih prava žrtava prodaje i seksualnog iskorišćavanja. Nakon posjete, Specijalna izvjestiteljka na sjednici Savjeta za ljudska prava datoj državi predstavlja izvještaj sa informacijama o zatečenom stanju, zaključcima i preporukama. Zaključci i preporuke Specijalne izvjestiteljke korisni su državama u daljem radu na unapređenju mjera za sprečavanje i iskorjenjivanje prodaje i seksualnog iskorišćavanja djece i jačanje sistema dječje zaštite u zemlji. *U Aneksu 1 možete naći više informacija o ciljevima posjete zemlji, kao i djelokrugu nadležnosti i metodama rada.*

Specijalna izvjestiteljka svoju posjetu počinje i završava u Podgorici. Namjerava da obiđe i druge opštine. Kako bi tokom posjete prikupila informacije od svih relevantnih zainteresovanih strana, Izvjestiteljka namjerava da organizuje sastanke sa predstavnicima civilnog društva koji se bave dječjim pravima i njihovom zaštitom, i sa organizacijama mladih i djecom. Dodatne informacije o datumu i mjestu održavanja pomenutih sastanaka biće saopštene u dogledno vrijeme.

Na kraju misije, 16. septembra 2021, Specijalna izvjestiteljka će sa zvaničnicima Vlade podijeliti informacije o preliminarnim zaključcima. Kao što je uobičajeno, na kraju posjete održaće i konferenciju za štampu kako bi preliminarne zaključke predstavila široj javnosti. Dodatne informacije o vremenu i mjestu održavanja konferencije za štampu biće saopštene u toku narednih sedmica.

Tokom priprema za ovu misiju, Specijalna izvjestiteljka nastoji da prikupi relevantne informacije od više zainteresovanih strana.

**Poziv za dostavljanje pisanih priloga**

U okviru priprema za ovu posjetu, Specijalna izvjestiteljka poziva sve zainteresovane pojedince i organizacije, uključujući organizacije civilnog društva, aktiviste i članove akademske zajednice, da dostave pisane priloge u svrhe pripreme posjete. Izvjestiteljka bi bila zahvalna na informacijama o pitanjima koja se tiču prodaje i seksualnog iskorišćavanja djece i povreda prava koja su do tih pojava dovela, kao što su prodaja i nelegalna trgovina; prodaja djece za potrebe korišćenja u kriminalnim radnjama, oružanim sukobima, prosjačenju, prinudnom radu, sportu, za potrebe usvojenja, braka, presađivanja organa, ili neke druge potrebe; iskorišćavanja djece u seksualne svrhe u putovanju i turizmu; posjedovanja, proizvodnje i širenja materijala o zlostavljanju djece, koje uključuje vizuelni i nevizuelni prikaz; dotjerivanje ili podvođenje djeteta, što uključuje uslovljavanje djeteta kako bi ono pristalo da se upusti u seksualnu aktivnost.

**Svi pisani prilozi su dobrodošli, ali iako niženavedeni spisak pitanja nije konačan, Specijalna izvjestiteljka bila bi zahvalna na komentarima koji se tiču sljedećih tema:**

* Priroda, obim i razmjere prodaje i seksualnog iskorišćavanja djece;
* Osnovni uzroci i faktori koji doprinose prodaji djece, dječjoj prostituciji i dječjoj pornografiji, uključujući i tražnju za prodajom i seksualnim iskorišćavanjem djece;
* Obrasci prodaje djece, dječje prostitucije i dječje pornografije;
* Zakonodavni, politički i institucionalni okvir, uključujući pravni okvir i nacionalne strategije i mehanizme saradnje za borbu protiv prodaje i seksualnog iskorišćavanja djece i pružanje pomoći žrtvama;
* Rana podrška, uključujući ranu identifikaciju i pomoć žrtvama i osobama koje su imale takva iskustva. Pružanje sveobuhvatnih usluga zaštite, oporavka i rehabilitacije djeci žrtvama prodaje i seksualnog iskorišćavanja;
* Pristup učinkovitim pravnim lijekovima, zadovoljenju i naročito nadoknadi za žrtve i drugim mjerama sa ciljem društvene inkluzije osoba koje su imale takva iskustva;
* Istraga, sudsko gonjenje i kažnjavanje počinilaca, kao i prava žrtava u krivičnom postupku, uključujući princip nekriminalizovanja žrtava;
* Mjere usmjerene na prevenciju, intervencije namijenjene identifikovanim ranjivim grupama;
* Saradnja i partnerstva, naročito u vezi sa prekograničnim slučajevima, ali i partnerstva i saradnja sa ostalim akterima, kao što je privatni sektor, u borbi protiv ove pojave, uključujući i aktivnosti privrednih subjekata i lanaca nabavke;
* Primjeri najbolje prakse u suzbijanju prodaje i seksualnog iskorišćavanja djece. Glavni izazovi u borbi protiv prodaje i seksualnog iskorišćavanja djece;
* Informaciono-komunikacione tehnologije kojima se olakšava prodaja i seksualno iskorišćavanje djece;
* Seksualno iskorišćavanje djece u oblasti putovanja i turizma;
* Surogatstvo i prodaja djece;
* Nelegalna usvojenja.

**Molimo vas da svoj pisani prilog pošaljete u Word formatu na e-mail adresu** [**srsaleofchildren@ohchr.org**](mailto:srsaleofchildren@ohchr.org) **do 31. avgusta 2021.**

Obavještavamo vas da Specijalna izvjestiteljka takođe prihvata priloge putem enkriptovane elektronske pošte. Molimo vas da kontaktirate Specijalnu izvjestiteljku i njen tim na [**srsaleofchildren@ohchr.org**](mailto:srsaleofchildren@ohchr.org)kako biste se informisali o daljoj komunikaciji putem enkriptovane elektronske pošte. Molimo vas da prilozi ne budu duži od 2.500 riječi. Izvještaji, akademske studije i druge vrste propratnog materijala mogu se priložiti kao aneks uz vaš prilog. Svi pisani prilozi će se od strane Specijalne izvjestiteljke i njenog tima **tretirati kao povjerljivi** i koristiće se isključivo u svrhe pripreme ove posjete.

Specijalna izvjestiteljka izuzetno cijeni napore koje izrada pisanih priloga zahtijeva i unaprijed se raduje prilici da ih pročita.

**Aneks 1**

1. **Nadležnost i način rada**

Specijalni izvjestitelji su nezavisni eksperti koje imenuje Savjet za ljudska prava Ujedinjenih nacija. Savjet za ljudska prava je međuvladino tijelo u okviru sistema Ujedinjenih nacija koje u svom sastavu ima 47 država članica i zaduženo je za unapređenje i zaštitu ljudskih prava širom svijeta.

Specijalni izvjestitelji biraju se na osnovu stručnog znanja i iskustva u oblasti njihove nadležnosti, ličnog integriteta, nezavisnosti, nepristrasnosti i objektivnosti. Oni nisu zaposleni u Ujedinjenim nacijama, niti dobijaju bilo kakvu naknadu za svoj rad u Ujedinjenim nacijama.

**Gđa. Mama Fatima Singhateh** (Gambija) imenovana je za [Specijalnu izvjestiteljku Ujedinjenih nacija o prodaji i seksualnom iskorišćavanju djece](https://www.ohchr.org/EN/Issues/Children/Pages/ChildrenIndex.aspx)  od strane Savjeta za ljudska prava Ujedinjenih nacija u martu 2020. Njen mandat je počeo 1. maja 2020.

Gđa. Singhateh je pravnica sa gotovo 20 godina iskustva i trenutno radi kao međunarodna konsultantkinja za ljudska prava i pravne i institucionalne reforme. Stekla je naziv magistarke međunarodnog privrednog prava na Univerzitetu Hull, a prošla je i brojne obuke iz oblasti izrade programa za dječja prava, arbitraže i medijacije, kao i izrade zakonskih akata. Govori engleski jezik.

U okviru sistema Specijalnih procedura Ujedinjenih nacija, jedino je nadležnost ovog Specijalnog izvjestitelja definisana tako da se tiče isključivo djece, odnosno u njegovu nadležnost spadaju:

* Analiza osnovnih uzroka prodaje djece, dječje prostitucije i dječje pornografije
* Pitanja faktora koji doprinose ovim pojavama, uključujući tražnju
* Identifikovanje novih obrazaca prodaje djece, dječje prostitucije i dječje pornografije
* Identifikovanje, razmjena i promovisanje primjera najbolje prakse o mjerama za suzbijanje prodaje i seksualnog iskorišćavanja djece
* Promovisanje sveobuhvatnih strategija i mjera za sprečavanje prodaje i seksualnog iskorišćavanja djece
* Izrada preporuka o unapređenju i zaštiti ljudskih prava djece, stvarnih ili potencijalnih žrtava, kao i o oporavku djece žrtava prodaje i seksualnog iskorišćavanja
* Integrisanje rodne perspektive u sve aktivnosti u okviru nadležnosti.

U okviru navedenih nadležnosti, ispituju se pitanja, trendovi i posljedice vezane za seksualno iskorišćavanje djece putem interneta; seksualno iskorišćavanje djece u oblasti putovanja i turizma, između ostalog i u kontekstu većih sportskih događaja; dječju prostituciju, dječju pornografiju i trgovinu djece u svrhe prodaje ili seksualnog iskorišćavanja; i prodaju djece u svrhe nelegalnog usvojenja, presađivanja organa, dječjih brakova i prinudnog rada. Preporuke Specijalnog izvjestitelja uglavnom su namijenjene vladama, tijelima Ujedinjenih nacija, poslovnom sektoru i nevladinim organizacijama.

U ostvarivanju svog mandata, Specijalni izvjestitelj:

* Preduzima radnje u vezi sa povredama počinjenim protiv djece i situacijama u kojima nije bila obezbijeđena zaštita njihovih ljudskih prava ([Vidjeti kako se podnose pojedinačne žalbe; Vidjeti prethodna saopštenja Specijalnih izvjestilaca](https://spsubmission.ohchr.org/));
* Dolazi u posjetu zemlji kako bi na licu mjesta ispitao stanje stvari i izradio preporuke u svrhe sprečavanja i/ili suzbijanja krivičnog djela prodaje i seksualnog iskorišćavanja djece i zaštite ljudskih prava žrtava u određenim zemljama i/ili regionima;
* Podnosi godišnje izvještaje Savjetu za ljudska prava i Generalnoj skupštini Ujedinjenih nacija.

1. **Svrha posjete zemlji**

Misije organizovane radi prikupljanja činjenica ili posjete pojedinim zemljama predstavljaju priliku da Specijalni izvjestitelj iz prve ruke stekne uvid u pitanja iz svoje nadležnosti, naročito u pogledu mjera preduzetih u svrhe podrške i zaštite ljudskih prava djece žrtava prodaje i seksualnog iskorišćavanja, kao i uticaja nacionalnih, regionalnih i međunarodnih mjera na ljudska prava žrtava, uključujući napore koji se preduzimaju i izazove na koje se nailazi.

Tokom posjete zemlji, Specijalna izvjestiteljka nastojaće da se sastane sa svim relevantnim zainteresovanim stranama, među kojima su predstavnici vlasti, uključujući izvršnu, zakonodavnu i sudsku vlast, na nacionalnom i lokalnom nivou; članove građanskog društva; nevladine organizacije i eksperte za dječja prava i zaštitu dječjih prava; djecu; kao i predstavnike Ujedinjenih nacija i drugih međuvladinih agencija. Posjeta zemlji uvijek se završava konferencijom za štampu na kojoj se prezentuju preliminarni zaključci misije. Posjete zemlji sprovode se na poziv Vlade i pripremaju se i realizuju u tijesnoj saradnji sa datom državom. Tokom priprema za misiju, Specijalna izvjestiteljka nastoji da prikupi relevantne informacije od više zainteresovanih strana. Izbor zemalja koje će posjetiti zasniva se na nizu kriterijuma koje svaki izvjestilac utvrđuje zasebno, po svom nahođenju. Uključeni su različiti pokazatelji, kao što su rasprostranjenost pojave prodaje i seksualnog iskorišćavanja djece u zemlji, navodi o povredama ljudskih prava, sprovođenje djelotvornih programa za sprečavanje i suzbijanje pojave, informacije o tome da li su prethodni izvjestitelji tražili posjetu, praćenje aktivnosti sprovođenih nakon prethodnih posjeta, saopštenja prethodnih izvjestilaca, pitanje ratifikacije Konvencije o pravima djeteta i Opcionog protokola o prodaji djece, dječjoj prostituciji i dječjoj pornografiji od strane date države i stanje u pogledu njene obaveze izvještavanja, kao i to koje su zemlje predviđene za naredni krug Univerzalnog periodičnog pregleda Savjeta za ljudska prava. Do posjete nekoj zemlji može doći i nakon poziva Države, kao i na predlog partnera Ujedinjenih nacija i nevladinih organizacija. U postupku izbora zemalja koje će se posjetiti potrebno je voditi računa o ujednačenoj geografskoj zastupljenosti i prekograničnom aspektu ovih pojava. Posjete zemljama sprovode se shodno zadacima definisanim za potrebe misije u svrhe prikupljanja činjenica, u skladu sa kodeksom ponašanja lica koja imaju nadležnosti Specijalnih procedura i Priručnikom za rad Specijalnih procedura. U navedenim dokumentima nalaze se ključni principi za obezbjeđivanje nezavisnosti tokom sprovođenja misije prikupljanja činjenica, slobode postupanja Specijalnog izvjestioca, kao i bezbjednosti i sigurnosti sagovornika Specijalnog izvjestioca. Nakon posjete zemlji, Specijalni izvjestilac datoj državi na sjednici Savjeta za ljudska prava predstavlja izvještaj sa informacijama o zatečenom stanju, zaključcima i preporukama. Zaključci i preporuke Specijalnog izvjestitelja naročito su korisni državama u unapređenju mjera za suzbijanje i iskorjenjivanje prodaje i seksualnog iskorišćavanja djece, kao i jačanje nacionalnog sistema dječje zaštite.

Specijalni izvjestitelji sprovode dvije do tri posjete različitim zemljama godišnje, obično u trajanju od jedne do dvije sedmice. Informacije o zemljama koje je Specijalni izvjestilac prethodno posjetio mogu se naći na: <https://www.ohchr.org/EN/Issues/Children/Pages/CountryVisits.aspx>).